
AVALIKULT KASUTATAVAL MAA-ALAL KAUBANDUSE KORRALDAMISE NÕUDED JA KORD

Määrus kehtestatakse Kohaliku omavalitsuse korralduse seaduse § 22 lõike 1 punkti 367 alusel.

1. PEATÜKK
ÜLDSÄTTED

§ 1. Korra reguleerimisala 

(1) Käesolev kord sätestab nõuded Narva linna haldusterritooriumil avalikult kasutataval maa-alal tänava- ja turukaubandusele ning kauba või teenuse müügi korra avalikul üritusel ja nõuded müügikoha hooajalisele laiendusele. 

(2) Tänava- ja turukaubanduse piirkonnad ja piirkonniti lubatud kaupade ja/või teenuste loetelud kehtestab Narva Linnavalitsus korraldusega.

§ 2. Mõisted 

Käesolevas korras kasutatakse mõisteid järgmises tähenduses:
1) avalikult kasutatav maa-ala – määratlemata isikute ringile kasutamiseks antud ning kasutuses olev üldjuhul hooneteta maa (nt tee, tänav, väljak, park, puhke- või virgestusala vms) sõltumata selle omandiliigist; 
2) müügikoht - koht, kus kaupleja vahetult pakub ja müüb kaupa või pakub ja osutab teenust; 
3) kaup -  pakutav, müüdav või muul viisil turustatav asi või õigus; 
4) teenus – pakutav, osutatav või muul viisil turustatav hüve, mis ei ole kaup, või muu pakutav või tehtav sooritus. 

§ 3. Kaubanduse korraldaja 

(1) Kaubanduse korraldaja – Narva linna ametiasutus, ametiasutuse hallatav asutus, avaliku ürituse korraldaja või maa-ala valdaja või omanik, kes majandus- või kutsetegevuse raames korraldab tänava- või turukaubandust või kaubandust avalikul üritusel, sealhulgas laadal ja messil.

(2) Kaubanduse korraldaja on kohustatud:
1) kontrollima müügikoha vastavust müügikohas müüa lubatud kauba või teenuse müügiks kehtestatud nõuetele;
2) kontrollima, et kaupa või teenust müüdaks selleks ettenähtud müügikohas ja kauplemisajal;
3) kontrollima õigusaktides sätestatud nõuete täitmist, s.h. maa-ala sihtotstarve ja kehtestatud üldplaneeringu tingimuste osas;
4) nõuetekohase müügipileti taotluse saamisel väljastama kauplejale müügipileti vastavalt käesoleva korra § 6 lõikes 3 sätestatud nõuetele;

5) kooskõlastama Narva linnavalitsusega kaubanduseks plaanitud maa-ala kasutamise tingimused (s.h. lubatud kaupade ja/või teenuste loetelud, maa-ala kasutamise õiguslikud alused, kauplemisajad/ajavahemikud), kui kaubanduse korraldajaks ei ole Narva linna ametiasutus või ametiasutuse hallatav asutus. 
  
§ 4. Kaupleja 

(1) Kaupleja on füüsiline või juriidiline isik, sealhulgas avalik-õiguslik juriidiline isik, kes majandus- või kutsetegevuse raames pakub ja müüb kaupa või pakub ja osutab teenust.

(2) Kaupleja on kohustatud:
1) looma nõuetele vastavad tingimused kauba või teenuse müügiks ning tagama nende nõuete täitmise;
2) tagama kaubale ja teenusele kehtestatud nõuete täitmise;
3) tagama tõese ja nõuetele vastava teabe andmise müüdava kauba või teenuse kohta;
4) tähistama müügikoha kaupleja ärinime ja teabega kauplemisaja kohta;
5) müüma kaupa või osutama teenust vastavalt müügipiletis sätestatud tingimustele. 

(3) Lisaks käesolevas korras sätestatule on kaupleja oma tegevuses kohustatud järgima Narva linna heakorraeeskirja.

§ 5. Nõuded kaubale ja teenusele

Müüdav kaup või teenus peab vastama seadusandja poolt kehtestatud nõuetele.

2. PEATÜKK
MÜÜGIPILET

§ 6.  Müügipilet

(1) Müügipilet on kaubanduse korraldaja poolt väljastatud dokument, mille alusel võib sellel märgitud tingimustel kaupa või teenust müüa.
(2) Linna ametiasutuse või ametiasutuse hallatava asutuse tegutsemise korral kaubanduse korraldajana väljastab müügipileti Narva Linna Arenduse ja Ökonoomika Amet ja müügipileti hinna kehtestab Narva Linnavalitsus korraldusega.
(3) Müügipiletile peab olema märgitud:
1) kaubanduse korraldaja nimi ja asukoht;
2) kaupleja ärinimi, registrikood või füüsilise isiku nimi, isikukood; 
3) müügipileti kordumatu number;
4) müügikoha asukoht;
5) müügikohas müüdavate kaupade või teenuste loetelu;
6) kauplemisaeg;
7) müügipileti kehtivusaeg.

(4) Tänavakaubanduse müügipileti maksimaalne kehtivusaeg on üks aasta.

§ 7. Linna ametiasutuselt või ametiasutuse hallatavatelt asutustelt   tänavakaubanduse müügipileti  taotlemine

(1) Tänavakaubanduse müügipileti saamiseks, linna ametiasutuse hallatava asutuse tegutsemise korral kaubanduse korraldajana, esitab kaupleja Narva Linna Arenduse ja Ökonoomika Ametile taotluse Linnavalitsuse poolt kinnitatud vormil.

(2) Taotluses esitatakse järgmised andmed:
1) taotleja nimi, registrikood  või füüsilise isiku nimi, isikukood;
2) aadress ja kontaktandmed (telefon, e-post);
3) taotletava müügikoha asukoht;
4) müügikoha paigaldamise ajavahemik;
5) kauplemisaeg;
6) kasutatava inventari kirjeldus; 
7) kaupade või teenuste loetelu, millega soovitakse kaubelda.

(3) Taotlusele tuleb lisada (v.a. käsimüügi korral):
1) müügikoha joonised konstruktsioonide ja arhitektuurilise kujunduse kohta;
2) müügikoha asendiplaan koos müügikoha mõõtmetega;

 (5) Müügipileti andmisest keeldumist peab põhjendama.

3. PEATÜKK
TÄNAVAKAUBANDUS

§ 8. Tänavakaubandus 

Tänavakaubandus on avalikult kasutataval maa-alal kauba või teenuse müük käest, käsikorvist, kaupleja poolt kantavalt kandelaualt või kaupleja paigaldatud ajutiselt müügikohalt, müügiletilt või -kärult, autolt või selle haagiselt. 

1) Käsimüük on kauba jaemüük, mis toimub müüja käest, käsikorvist, kandelaualt või muust müüja poolt kantavast või kaasaveetavast inventarist, sh ka juhul kui müüja pakub kaupa liikudes jalgsi või jalgrattal ning peatub ainult kauba müügiks ostjale. Käsikorvi, kandelaua või muu müüja poolt kantava või kaasaveetava inventari maha panek on lubatud vaid müügitoimingu teostamise ajaks.
2) Ajutiselt paigaldatud müügikoha puhul, sh müügilett, müügikäru, auto või selle haagis, tegemist on üldjuhul suuremõõtmelise müügiinventariga, mis ei ole mõeldud kaupleja kandmiseks ja mida tuleb kasutamiseks pinnale paigaldada või asetada. 
3) Tänavakaubanduseks ei loeta kaupleja müügikoha hooajalist laiendamist väljapoole kaupleja siseruume nende vahetuses läheduses.


§ 9. Kohustused tänaval kauplemisel 

(1) Lisaks käesoleva korra §-s 4 sätestatule kaupleja on kohustatud:
1) lunastama enne kauplemise alustamist müügipileti, mille väljastab kaubanduse korraldaja ja selle alles hoidma kuni kauplemise lõpuni. Narva Linnavalitsuse poolt volitatud isikute nõudmisel esitama müügipileti;
2) paigaldama ajutiselt paigaldatud müügikoha juurde prügikasti(d) ja tagama nende õigeaegse tühjendamise ja prügiveo ning hoidma korras müügikoha ümbruse kauplemise ajal ja pärast kauplemise lõppu, koristama müügikoha ja selle ümbrus;
3) müügiperioodi lõppemisel taastab kaupleja või müüja tänavakaubanduse müügikoha paigaldamisele eelnenud olukorra.

§ 10. Nõuded tänavakaubanduse ajutiselt paigaldatud müügikohale 

(1) Müügikoha paigaldamisel lähtutakse järgmistest nõuetest:
1) müügikoha paigaldamisel ei ole lubatud kasutada sõiduteid;
2) müügikohta on lubatud paigaldada ainult kõvakattega pindadel;
3) kauba paigutamine tänavakattele või haljasalale on keelatud;
4) on keelatud letita müük kastidest, kottidest jmt;
5) müügikoht sobib välimuselt ümbritsevasse keskkonda;
6) müügikoht ja selle kliendid ei takista liiklust ega piira liiklejate nähtavust;
7) müügikoht on müügivälisel ajal tänavalt või üldsusele avatud samalaadsest kohast eemaldatud või võetud kasutusele piisavad meetmed müügikoha lõhkumise või omavolilise ümberpaigutamise vastu;
8) müügipiletist toodud täpsustatud nõuetest.

[bookmark: _GoBack]4. PEATÜKK
TURUKAUBANDUS

§ 11. Turukaubandus 

(1) Turukaubanduse korral müüb kaupa või teenust Linnavalitsuse korraldusega kehtestatud ja selgelt piiritletud paigas kaubanduse korraldaja omandis või valduses oleva müügikoha kaudu kindlal kauplemisajal müügipileti alusel tegutsev kaupleja. 

(2) Turukaubanduse korraldamiseks tuleb kaubanduse korraldajal esitada taotluse ja 
saada Narva linnavalitsuselt turukaubanduse luba.

§ 12. Turukaubanduse loa taotlemine

(1) Turukaubanduse loa taotlus esitatakse Narva Linna Arenduse ja Ökonoomika 
Ametile.

(2) Taotluses esitatakse järgmised  andmed:
1) taotleja ärinimi, registrikood ja kontaktandmed või füüsilise isiku nimi, isikukood ja kontaktandmed;
2) kaupade või teenuste loetelu, millega soovitakse kaubelda;
3) kauplemisperioodi alguse ja lõpu kuupäev;
4) kasutatava inventari kirjeldus, 
5) piirkond/koht, kus soovitakse kaubelda;
6) kauplemisaeg;

(3) Taotlusele lisatakse:
1) asendiskeem, kus on märgitud juurdepääsud, rajatised, müügiinventari paiknemine, piirded, parkimine;
2) müügikoha inventari joonised või fotod, rajatise joonised;
3) kinnistu omandi- ja kasutamisõigust tõendavad dokumendid;
4) info jäätmeveo korraldamise kohta.

(4) Narva Linna Arenduse ja Ökonoomika Amet edastab taotlust kooskõlastamiseks Narva Linnavalitsuse Arhitektuuri- ja Linnaplaneerimise Ametile ja Narva Linnavalitsuse Linnamajandusametile   

(5) Kui taotlus on kooskõlastatud,  valmistab Narva Linna Arenduse ja Ökonoomika Amet ette linnavalitsuse korralduse eelnõu turukaubanduse loa andmiseks.

5. PEATÜKK
KAUBA VÕI TEENUSE MÜÜK AVALIKUL ÜRITUSEL

§ 13. Kaubandus avalikul üritusel 

(1) Kaubandus avalikul üritusel on kauplemine või teenuse pakkumine laatadel ning meelelahutuslikel, kultuuri-, sporditeemalistel ja muudel avalikkusele suunatud üritustel.

(2) Avalikul üritusel võib kaupa või teenust müüa kaubanduse korraldaja poolt väljastatud müügipileti alusel. 

(3) Kauplemine avalikul üritusel toimub kaubanduse korraldaja või kaupleja paigaldatud ajutises müügikohas. Müügikohtade paiknemise ja arvu määrab kaubanduse korraldaja. 

(4) Avalikul üritusel ei tohi müüa kaupa või teenust, mille müük avalikul üritusel on seadusega keelatud.

§ 14. Kohustused avalikul üritusel kauplemisel 

(1) Kaubanduse korraldaja avalikul üritusel on kohustatud: 
1) tagama müügikohtade korrashoiu ja hügieeninõuetele vastavuse; 
2) väljastama müügipileteid  vastavalt käesoleva korra § 6 lõikes 3 sätestatud nõuetele;
3) tagama avalikul üritusel kauplemise territooriumi pideva korrashoiu;
4) paigaldama müügikoha juurde prügikasti(d) ja tagama nende õigeaegse tühjendamise ja prügiveo.

(2) Avalikul üritusel kauplejale kehtivad käesoleva korra §-s 4 toodud kohustused. 

6. PEATÜKK
MÜÜGIKOHA HOOAJALINE LAIENDUS

§ 15. Nõuded müügikoha hooajalisele laiendusele

(1) Müügikoha hooajaline laiendus võib toimuda alaliselt siseruumides tegutseva müügikoha vahetuses läheduses ning üldjuhul kauplejale kuuluval või tema valduses oleval avalikult kasutataval maa-alal.

(2) Müügikoha hooajaline laiendamine:
1) ei tohi häirida vahetus läheduses elavaid või püsivalt viibivaid inimesi;
2) ei tohi takistada liiklust ja piirata liiklejate nähtavust;
3) ei tohi takistada heakorranõuete täitmist;
4) peab välimuselt sobima ümbritsevasse keskkonda;
5) ei tohi segada korraldatavate avalike ürituste läbiviimist;
6) peab vastama Narva linna heakorraeeskirja nõetele;
7) müügikoha hooajalisel laiendamisel kaupleja peab paigaldama müügikoha juurde prügikasti(d) ja tagama nende õigeaegse tühjendamise ja prügiveo ning hoidma korras müügikoha ümbruse kauplemise ajal ja pärast kauplemise lõppu, koristama müügikoha ja selle ümbrus.

§ 16. Müügikoha hooajalise laienduse kooskõlastamine

(1) Müügikoha hooajaline laiendus avalikult kasutatavale maa-alale on lubatud kooskõlastatult Narva Linna Arenduse ja Ökonoomika Ametiga.

(2) Müügikoha hooajalise laienduse kooskõlastamiseks esitab kaupleja taotluse, mis peab sisaldama vähemalt järgmiseid andmeid:
1) kaupleja nimi, registrikood, asukoha aadress ja kontaktandmed (telefon, e-post jms);
2) müügikoha, millele soovitakse hooajalist laiendust, nimi ja asukoht;
3) müügikoha hooajalise laienduse ajavahemik(ud);
4) paigaldatav inventar;
5) kauplemise aeg hooajalisel laiendusel.

(3) Taotlusele lisatakse soovitava laienduse paiknemise skeem, laienduse  joonised (vaated, plaan), paigaldatava inventari foto või eskiisjoonis, kinnistu omaniku kirjalik kooskõlastus, kui taotlev laiendusala ei asu linna omandis oleval kinnistul.

(4) Kooskõlastamine või sellest keeldumine otsustatakse hiljemalt 10 tööpäeva jooksul arvates nõuetekohase taotluse esitamisest. Hooajalise laienduse kooskõlastamisest keeldumist peab põhjendama.

7. PEATÜKK
JÄRELEVALVE 

§ 17. Järelevalve 
(1) Järelevalvet käesoleva korra ja selle alusel väljastatud müügipiletite üle teostavad pädevad ametnikud ja teised asutused vastavalt oma pädevusele.

(2) Õigusaktidega sätestatud nõuete rikkumise eest karistatakse vastava valdkonna eriseadusega ettenähtud korras.

8. PEATÜKK
MÄÄRUSE RAKENDAMINE
§ 18. Rakendussätted
(1) Tunnistada kehtetuks Narva Linnavolikogu 20.04.2006 määrus nr 14 „Tänava- ja turukaubanduse ning kauba või teenuse avalikul üritusel müügi kord“.
(2) Tunnistada kehtetuks Narva Linnavolikogu 29.04.2004 määrus nr 20 „Narva Linnavalitsuse, kui kaubandusteenuse korraldaja, poolt väljaantava müügipileti hinna kehtestamine“.  
(3) Määrus jõustub alates 01.04.2022.






Vladimir Žavoronkov
Narva Linnavolikogu esimees

